Document ID: 32013D0678

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 15ης Νοεμβρίου 2013
που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(2013/678/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Με επιστολή που πρωτοκολλήθηκε στη Γενική Γραμματεία της Επιτροπής στις 8 Απριλίου 2013, η Ιταλία ζήτησε την άδεια να εφαρμόσει μέτρο παρέκκλισης από το άρθρο 285 της οδηγίας 2006/112/ΕΚ προκειμένου να συνεχίσει να απαλλάσσει από τον φόρο προστιθέμενης αξίας (ΦΠΑ) ορισμένους υποκείμενους σε αυτόν των οποίων ο ετήσιος κύκλος εργασιών δεν υπερβαίνει συγκεκριμένο κατώτατο όριο και να αυξήσει το όριο αυτό από 30 000 EUR σε 65 000 EUR. Με την εφαρμογή του μέτρου αυτού, οι εν λόγω υποκείμενοι σε φόρο θα συνεχίσουν να απαλλάσσονται από ορισμένες ή από όλες τις συναφείς με τον ΦΠΑ υποχρεώσεις τους οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
(2)
Η Επιτροπή, με επιστολή της 10ης Ιουνίου 2013, ενημέρωσε τα άλλα κράτη μέλη σχετικά με το αίτημα που υπέβαλε η Ιταλία. Με επιστολή της 14ης Ιουνίου 2013, η Επιτροπή γνωστοποίησε στην Ιταλία ότι διέθετε όλες τις απαραίτητες πληροφορίες για την εξέταση του αιτήματος.
(3)
Ένα ειδικό καθεστώς για τις μικρές επιχειρήσεις είναι ήδη διαθέσιμο για τα κράτη μέλη δυνάμει του τίτλου XII της οδηγίας 2006/112/ΕΚ. Το παρατεινόμενο μέτρο παρεκκλίνει του άρθρου 285 της εν λόγω οδηγίας όσον αφορά στην εφαρμογή του στην Ιταλία μόνον κατά το μέτρο που το ανώτατο οριζόμενο για το καθεστώς όριο ετήσιου κύκλου εργασιών υπερβαίνει το όριο των 5 000 EUR.
(4)
Με την απόφαση 2008/737/ΕΚ του Συμβουλίου (2), επιτράπηκε στην Ιταλία να απαλλάσσει, ως μέτρο παρέκκλισης, έως τις 31 Δεκεμβρίου 2010 τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 30 000 EUR. Η εφαρμογή της εν λόγω παρέκκλισης παρατάθηκε εν συνεχεία έως τις 31 Δεκεμβρίου 2013 με την εκτελεστική απόφαση 2010/688/ΕΕ του Συμβουλίου (3). Δεδομένου ότι το εν λόγω όριο οδήγησε σε μερική απαλλαγή των μικρότερων επιχειρήσεων από τον ΦΠΑ, θα πρέπει να επιτραπεί στην Ιταλία να εφαρμόσει το εν λόγω μέτρο για ένα περαιτέρω περιορισμένο χρονικό διάστημα και να αυξήσει το κατώτατο όριο σε 65 000 EUR. Οι υποκείμενοι στον φόρο θα πρέπει να δύνανται πάντοτε να επιλέξουν τις κανονικές ρυθμίσεις ΦΠΑ.
(5)
Για να καταστεί το μέτρο διαθέσιμο σε μεγαλύτερο αριθμό μικρομεσαίων επιχειρήσεων (ΜΜΕ) και να πληροί τοιουτοτρόπως τους στόχους της ανακοίνωσης της Επιτροπής με τίτλο «Προτεραιότητα στις μικρές επιχειρήσεις - Μια “Small Business Act” για την Ευρώπη», θα πρέπει να επιτραπεί στην Ιταλία να αυξήσει από 30 000 EUR σε 65 000 EUR το όριο του ετήσιου κύκλου εργασιών το οποίο αν δεν υπερβαίνουν ορισμένοι υποκείμενοι στον φόρο μπορούν να τύχουν απαλλαγής από τον ΦΠΑ.
(6)
Στις 29 Οκτωβρίου 2004, η Επιτροπή εξέδωσε πρόταση οδηγίας του Συμβουλίου για την τροποποίηση της έκτης οδηγίας 77/388/ΕΟΚ του Συμβουλίου (4) με σκοπό την απλούστευση των εκ του φόρου προστιθέμενης αξίας υποχρεώσεων, η οποία συμπεριλάμβανε διατάξεις, σκοπός των οποίων ήταν να επιτρέπεται στα κράτη μέλη να ορίζουν ως ανώτατο όριο του ετήσιου κύκλου εργασιών το ποσό των 100 000 EUR ή το ισοδύναμο ποσό σε εθνικό νόμισμα για την απαλλαγή από τον ΦΠΑ, με δυνατότητα ετήσιας αναπροσαρμογής του ποσού αυτού. Το αίτημα παράτασης που υπέβαλε η Ιταλία είναι συμβατό με την εν λόγω πρόταση, επί της οποίας το Συμβούλιο δεν έχει ακόμη μπορέσει να καταλήξει σε συμφωνία.
(7)
Βάσει των πληροφοριών που κοινοποίησε η Ιταλία, το μέτρο παρέκκλισης έχει μόνο μια αμελητέα επίπτωση στο συνολικό ποσό των φορολογικών εσόδων που εισπράττονται στο τελικό στάδιο της κατανάλωσης και δεν έχει αρνητικές συνέπειες στους ίδιους πόρους της Ένωσης που προέρχονται από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 285 της οδηγίας 2006/112/ΕΚ, επιτρέπεται στην Ιταλία να απαλλάσσει από τον ΦΠΑ τους υποκείμενους σε φόρο των οποίων ο ετήσιος κύκλος εργασιών δεν υπερβαίνει τα 65 000 EUR.
Η Ιταλία δύναται να αυξάνει το εν λόγω ανώτατο όριο κατά τρόπο που να διατηρείται, σε πραγματικούς όρους, η αξία της εν λόγω απαλλαγής.
Άρθρο 2
Η παρούσα απόφαση αρχίζει να ισχύει την ημέρα της κοινοποίησής της.
Η παρούσα απόφαση εφαρμόζεται από την 1η Ιανουαρίου 2014 μέχρι την ημερομηνία έναρξης ισχύος οδηγίας για την τροποποίηση των ανώτατων ποσών του ετήσιου κύκλου εργασιών τα οποία, αν δεν υπερβαίνουν οι υποκείμενοι στον φόρο, μπορούν να τύχουν απαλλαγής από τον ΦΠΑ ή μέχρι τις 31 Δεκεμβρίου 2016, ανάλογα με το ποια από τις δύο ημερομηνίες προηγείται.
Άρθρο 3
Η παρούσα απόφαση απευθύνεται στην Ιταλική Δημοκρατία.
Βρυξέλλες, 15 Νοεμβρίου 2013.

Labels: 2
18
15
4